

GRADSKO VIJEĆE

# KLASA:024-05/22-01/01

# URBROJ:2186-16-02/1-22-2

Ludbreg, 31. siječnja 2022.

**Z A P I S N I K**

**7. ONLINE sjednice Gradskog vijeća Grada Ludbrega održane 31. siječnja 2022. godine s početkom u 17,00 sati.**

Sjednica je zbog trenutne nepovoljne epidemiološke situacije, a sukladno odredbama članka 48.st.8. Statuta Grada Ludbrega održana ELEKTRONIČKIM PUTEM putem linka odnosno sustava eGlasanje i aplikacije ZOOM.

Predsjednik Gradskog vijeća Grada Ludbrega Darko Jagić obavijestio je tko je pozvan na današnju sjednicu, a tko je obaviješten o održavanju današnje sjednice, te je pozdravio sve prisutne.

S obzirom na izvršene prijave u sustav eGlasanje te nakon izvršene prozivke vijećnika predsjednik je konstatirao da je ONLINE sjednici nazočno ukupno **13 vijećnika** /od 13 vijećnika/.

Prozivkom vijećnika te uvidom u izvršene prijave u sustav e-glasanje konstatirano je da su sjednici **NAZOČNI VIJEĆNICI**: Tihomir Horvat, Anica Happ, Darko Jagić, Maca Jančić, Gordana Loparić, Ivana Škorjanec, Marija Schubert, Krešimir Horvat, Jasminka Topolko, Kristina Mirčetić Petrin, Silvije Kutle, Zlatko Sova i Goran Križanić.

Sjednici su bili nazočni: gradonačelnik Grada Ludbrega Dubravko Bilić te službenice gradske uprave Grada Ludbrega.

Predsjednik je još jednom napomenuo da će se ova sjednica održati ELEKTRONIČKIM PUTEM sukladno epidemiološkim mjerama, odnosno zbog trenutne nepovoljne epidemiološke situacije, a što je sukladno odredbama članka 48.st.8. Statuta Grada Ludbrega.

Predsjednik Gradskog vijeća napomenuo je da prema Poslovniku Gradskog vijeća na početku sjednice – u tijeku «aktualnog sata», a prije prelaska na dnevni red, vijećnici mogu postavljati vijećnička pitanja gradonačelniku i pročelnicama upravnih tijela u svezi poslova iz njihova djelokruga.

Isto tako vijećnici mogu postavljati pitanja koja se odnose na rad i djelokrug Gradskog vijeća i njegovih radnih tijela, gradonačelnika i njegovih radnih tijela, mjesnih odbora, upravnih tijela Grada, trgovačkih društava u kojima Grad ima udjele, javnih ustanova kojima je Grad osnivač, pravnih osoba koje se financiraju iz proračuna Grada, te drugih pravnih osoba koje imaju javne ovlasti i obavljaju ih na području Grada Ludbrega.

Člancima 63. i 64. Poslovnika Gradskog vijeća Grada Ludbrega utvrđen je način postavljanja pitanja i davanja odgovora pa poziva vijećnike i ovlaštenike za davanje odgovora kojima će pitanja biti postavljena, da se istog pridržavaju.

Vijećnička pitanja postavili su vijećnici slijedećim redoslijedom:

MACA JANČIĆ – ima jedno pitanje za gradonačelnika. „ Moje pitanje danas odnosi se na Ljekarnu Varaždinske županije u Ludbregu ili kako je mnogi sugrađani zovu, stara ljekarna. Svjedoci smo nekog novog normalnog pri čemu je ljekarna postala neizostavna u našim životima te je sve češće posjećenija. Obzirom da je važno držati socijalnu distancu, u ljekarni je ograničen broj osoba, stoga naši građani čekaju vani te komentiraju općenito stanje zgrade.  Stoga moje pitanje glasi da li postoje kakvi planovi odnosno projekt za obnovu odnosno rekonstrukciju postojeće zgrade.“

ANICA HAPP – Ima pitanje za gradonačelnika koje nije planirala pitati, ali su je pitali građani pa da ipak gradonačelnik to pojasni. „ Vezano za ovo najavljeno i provedeno, transparentnost rada Grada, vijeća i gradskih služba, no u tome je nastalo i našim građanima problem. Pošto je korona napravila svoje i nema direktnog prijenosa, a ovo nam je već četvrta sjednica koja je on line, oni imaju pitanje kako doći do odgovora gradonačelnika na vijećnička pitanja. Znači sjednice gradskog vijeća nisu javne, a u zapisniku nema odgovora gradonačelnika već samo pitanja vijećnika. Pitanje je na koji način doći do odgovora gradonačelnika?“

GORDANA LOPARIĆ- ima dva pitanja za gradonačelnika. „Jedno pitanje je vezano uz zdravstvo obzirom u kakvoj situaciji živimo. Naime, vezano za Dom zdravlja Ludbreg, aktualno pitanje za pedijatra se rješava, no sada je jedno novo pitanje, novi problem, a to su obiteljski liječnici. Pogotovo je to bilo izraženo u doba blagdana kada su u Domu zdravlja obiteljski liječnici, u praksi nije bilo liječnika i sama sam naišla na takav problem da u ordinaciji dr. Poljaka, dr. Haramije Poljak i bivšeg pokojnog dr. Kovačeka nije bilo liječnika. Postoji li kakva informacija je li se to u prvom mjesecu nešto riješilo, da ipak građani mogu doći do adekvatne zdravstvene skrbi kad već ne možemo puno na to utjecati. Građani nam vani stoje, čekaju na zimi u cijeloj Hrvatskoj tako da ne dolaze tamo zdravi nego bolesni i dolaze po lijek.

Drugo pitanje je ono vezano na buku koja nam dolazi u zapadnom dijelu grada. Živim u Ulici braće Radića, međutim buka koja nam se čuje po cijelom gradu koliko čujem dolazi iz firme Lotus koja radi neposredno pokraj trgovine Kitro, nešto prerađuje, preša plastiku, a buka se čuje pogotovo noću kad se sve nekako smiri, čuje se gotovo kao da neka dizel lokomotiva stoji pokraj prozora. Da li se može nešto učiniti po tom pitanju, da se s nekim porazgovara, da se stavi neki prigušivač, filter ili nešto slično.“

JASMINKA TOPOLKO- ima pitanje za gospodina gradonačelnika. „Pročitala bih zahtjev koji je upućen Gradu Ludbregu u osmom mjesecu, ali se nitko iz Grada nije očitovao. Zahtjev prilikom izmjena prostornog plana Grada Ludbrega, zona povremenog stanovanja, izmjene odredbe članka 82. stavka 10. prostornog plana u kojoj stoji da sljeme krova na građevini mora biti paralelno sa dužinom dužom strane građevine. Vašim prostornim planom dozvoljena je izgradnja građevine površine 120 m2 u jednoj etaži, a sljeme krova mora biti paralelno sa dužinom osi. To znači da se građevine u ovoj zoni mogu graditi izdužene kako bi se zadovoljio ovaj uvjet, a što ne daje mogućnost razvedenog krovišta ili druge slobode. Zbog navedenog investitori u neposrednoj blizini imaju različite mogućnosti. Npr. u Općini Martijanec nema takve odredbe pa investitori imaju veće slobode u izgradnji ovakvih građevina. Shodno navedenog smatramo da bi bilo dobro da se izvedu navedene izmjene i ljudima omogući lakša izgradnja jer ima puno ljudi, mladih koji bi gradili modernije kuće, a ne mogu dobiti dozvolu.“

IVANA ŠKORJANEC- ima jedno pitanje za gradonačelnika.

„Pitanje se odnosi na trgovački centar. Obzirom da je bilo naznaka da bi se trgovački centar širio, interesira me da li ima kakvih pomaka, datuma kad bi počelo širenje ili još nekih novih informacija.“

SILVIJE KUTLE- „Ovo mi je zadnja sjednica na kojoj ću prisustvovati jer sam odlučio da želim vratiti svoje vijećničko mjesto ili Franoliću ili nekom tko već želi, ja baš ne vidim da se može neki pomak ili nešto učiniti u gradu, nedostaje i hrabrosti i razuma. A što se tiče pitanja, dobiva se previše pitanja od građana. Onda građani znaju pitati za pametne klupe, znaju me pitati za koševe koji se raspadaju, znaju pitati za Bohnecovu zgradu i parking, znaju me pitati za atletsku stazu, kad će guma, šta je sa kanalizacijom, zašto ide u Bednju, jednostavno previše je pitanja, a na sjednici možeš postaviti dva pitanja. Mislim, imam pripremljena ta dva pitanja, ali opet iznenađujem se od gradonačelnika da proziva prosvjednike za slobodu, prosvjednike koji su prosvjedovali protiv covid potvrda, mislim da čovjek ima pravo na slobodu, izbor i pravo na prosvjedovanje.“

*Predsjednik Gradskog vijeća, g. Darko Jagić je prekinuo vijećnika Silvije Kutlea uz napomenu da je ovo aktualni sat i objasnio mu da ima pravo postaviti dva pitanja, rekao mu da je potrošio već 3 minute, da ima pravo još nekoliko minuta za postavljanje dva pitanja te ga upozorio da priča van teme i da u tih tri minute nije postavio ni jedno pitanje.*

Na to je vijećnik Silvije Kutle reagirao uz pitanje predsjedniku: „Kako Vi znate koje je moje pitanje pa da znate što je van teme?“ *Predsjednik mu je prepustio riječ.*

Vijećnik Silvije Kutle je nastavio: „Pošto vidim da mi se ne dopušta da normalno razgovaram, jedno pitanje mi je postavila Jelena Pintar, ne znam točno gdje gospođica živi, ali me pitala zašto se ne postavi rasvjeta između Bolfana i Čukovca. Dakle, rasvjeta gdje djeca idu u školu je u totalnom mraku. Što ima rasvjete za šetnice i sve, zašto se nema rasvjete za neko naselje. A moje drugo pitanje: već sam razgovarao s Mirjanom Jerbić, predsjednicom Crvenog križa i pitao sam je što je Grad učinio po pitanju obitelji Marjanović. Samo želim čuti od gradonačelnika što se poduzelo po pitanju te obitelji.

KRISTINA MIRČETIĆ PETRIN- ima jedno pitanje za gradonačelnika. „ Tiče se kućnih ljubimaca u Gradu Ludbregu. Naime, vjerojatno je ova korona i lockdown pogodovalo da sve više ljudi ima kućne ljubimce, najviše pse i nemam ništa protiv, dapače imam i ja jednog, međutim te pse, pogotovo ljudi koji su u zgradama, a i oni koji nisu, sve više šeću pa vidimo da i po šetnicama kad idem u šetnju. Kao što znamo, komunalnim redom je određeno da puštanje kućnih ljubimaca je dozvoljeno na prostoru bivšeg smetlišta, tj Meka, ali to je nekako van ruke kad šećete šetnicom pa me zanima da li bi se možda moglo negdje napraviti nekakvo ograđeno igralište za pse kako je u Varaždinu kod groblja pa da se može puštati kućne ljubimce jer ono što u zadnje vrijeme vidim i što me rastužuje da puštaju ljubimce na koje kakvim mjestima koja nisu određena za to, a ni primjerena – pogotovo dječja igrališta, ali ni ono novo kod škole koje je gumirano pa ne velim da je to krivo ili nešto, ali tu će jednog dana vježbati djeca i nije baš u redu da se to što se novo napravi odmah i uništi. Samo me zanima da li se može napraviti neko takvo igralište bliže centru i šetnici kako bi se mogli tamo puštati kućni ljubimci.“

KREŠIMIR HORVAT- ima dva pitanja za gradonačelnika. „Svjedoci smo strašnih poskupljenja i najava poskupljenja, pogotovo za plin, struju, a o hrani da i ne govorim koliko je poskupjela u trgovinama i to je strašni udar na građane, ne samo Grada Ludbrega nego cijele Hrvatske. Svjestan sam da to nije u domeni Grada Ludbrega, ali poskupljenje zbrinjavanja smeća je. To će se desiti ovim uplatnicama koje ćemo dobiti već za prvi mjesec i to sa povećanim iznosima za smeće, a danas već na drugoj točki ove sjednice ćemo s novim Odlukama povećati neke cijene odvoza otpada, naravno kad prođe javna rasprava, negdje u četvrtom mjesecu. Grad također ima utjecaja na neke svoje poreze, namete kako ja volim to reći, kuće za odmor. Proširila se i ta paleta na nekih 1000 kuća koje se žele prozivati klijeti, lex „kauč“ kako se voli nazivati, sve to nosi nekakvo poskupljenje i povišenje troškova svih građana. Moje pitanje glasi da li ste u Gradu pripremili kakve kompenzacijske mjere, nije sve Grad, ali ono što se može… Prvenstveno mislim na mjere koje smo mi kao Reformisti već predlagali kroz nekakve inicijative. Tu mislim na smanjenje prireza, je li moguće smanjiti prirez za 50 posto, odnosno bilo bi ga dobro ukinuti kako rade gradovi u okruženju. Druga stvar, to smo isto već bili pitali, a to je naknada za izgradnju kanalizacije, jer to je namet koji se nema pravo naplaćivati, to i svi i vi i mi znamo da se kanalizacija gradi kroz EU fondove i njihova sredstva. Treba napomenuti da se već dalo 5,9 milijuna kuna kroz temeljni kapital firme Odvodnja, u vidu kanalizacije koje su izgradili mještani Selnika i Ludbrega i to svojim sredstvima, samodoprinosima. I da li se mogu dati neki vaučeri za penzionere ili potrebite ljude kojima će ovo poskupljenje biti veliki problem, da li bi mogli ići vaučeri kojima bi se mogla platiti ili komunalna naknada ili naknada za odvoz smeća, naknada za grobna mjesta i sve što je u ingerenciji Grada. Drugo pitanje je … Kod ugovora, odnosno prodaje odnosno zamjene zemljišta kod Spara za izgradnju stanova koja su zamijenila za staru ciglanu koliko znam bilo je tu dosta kontroverzi no neću ulaziti, mene zanima da li je postojala u tom ugovoru o zamjeni kakva klauzula gdje ako investitor ne sagradi stanove u određenom roku da onda vraća zemljište za iste novce ili se vrati zemljište u vlasništvo Grada jer imali smo takvih slučajeva, npr. tu gdje se planiraju graditi bazeni zemljište je bilo prodano, a prošli vlasnici u određenom vremenskom roku nisu izgradili te bazene, morali su Gradu opet vratiti za onaj iznos koji su platili, zemlju. Dakle, mene zanima da li ste vi tu kad ste to radili predvidjeli neku klauzulu jer na proljeće kreće novi krug prijava za APNove kredite, mislim da bi to bilo idealno zemljište i tako je bilo prezentirano da će se tu graditi ti stanovi, da privatnik je investitor, ali da je Grad pažljivije razmišljao mogao je staviti takvu klauzulu, a možda čak i postoji pa će se to riješiti. „

MARIJA SCHUBERT – ima dva pitanja za gradonačelnika. „ Prvo pitanje je vezano za daljnji plan uređenja prostora, atletske staze i japanskog otoka. Prošli tjedan sam malo počela vani trenirati pa obzirom da mi je staza kod škole najbliža , malo sam pokrstila stazu oko rukometnog igrališta i mogu reći da je odlična, super se osjeća da nije čisti beton i koljena manje stradaju pa ju zanima da li će tako nešto biti na atletskoj stazi barem privremeno. Isto tako vezano za uređenje – japanski otok, koji su planovi hoće li biti neka veza s japanskim veleposlanstvom, nešto u tom smjeru kako će ići japanski otok. Drugo pitanje je puno skuplje pitanje, pitanje za milijun kuna ili par milijuna kuna, odnosi se na pročistač otpadnih voda za kojima svi mi žudimo. Molim da mi se detaljno objasni tko je odgovoran za aglomeraciju, kako aglomeracija utječe na sustav, zašto pročistač ne može biti napravljen mimo aglomeracije odnosno bolje rečeno, tko blokira Ludbrežanima toliko željeni pročistač.“

TIHOMIR HORVAT- ima jedno pitanje za gradonačelnika. I dalje slušamo situaciju s koronavirusom, s pandemijom pa ga konkretno zanima imamo li za Ludbreg podatke: kakva je situacija u Gradu Ludbregu, koliko je bolesnih, koliko je preboljelih, koliko je cijepljenih naših građana?“

Gradonačelnik Dubravko Bilić je dao odgovore na sva vijećnička pitanja. Vijećnik Krešimir Horvat nije bio zadovoljan odgovorom gradonačelnika i zatražio je pismeni odgovor.

Potom se prešlo na utvrđivanje dnevnog reda te je predsjednik pitao ima li kakvih dopuna ili izmjena dnevnog reda u odnosu na prvobitno predloženi dnevni red koji su vijećnici dobili u materijalima za ovu sjednicu.

Predsjednik je konstatirao da nitko od prisutnih odnosno prijavljenih vijećnika nije imao prijedloga za izmjene ili dopune dnevnog reda.

**Predsjednik Gradskog vijeća Grada Ludbrega Darko Jagić tada je stavio na glasanje prijedlog slijedećeg dnevnog reda:**

**D N E V N I R E D**

1. Verifikacija zapisnika 6. sjednice Gradskoga vijeća Grada Ludbrega
2. Prijedlog Odluke o načinu pružanja javne usluge sakupljanja komunalnog otpada na području Grada Ludbrega
3. a) Prijedlog Odluke o donošenju Procjene rizika od velikih nesreća za Grad

Ludbreg

b) Procjena rizika od velikih nesreća za Grad Ludbreg

1. Prijedlog Odluke o dodjeli javnih priznanja Grada Ludbrega 2022. godine

1. Prijedlog Odluke o raspoređivanju sredstava za rad političkih stranaka i članova predstavničkog tijela izabranih s lista grupa birača iz Proračuna Grada Ludbrega za 2022. godinu
2. Prijedlog Zaključka o objavi ponovljenog javnog poziva za predlaganje kandidata za članove i zamjenike članova Savjeta mladih Grada Ludbrega

Po obavljenom glasanju predsjednik je konstatirao da je predloženi dnevni red 7. sjednice Gradskoga vijeća Grada Ludbrega prihvaćen **JEDNOGLASNO, s 13 glasova „ZA“.**

**Točka 1.**

Predsjednik Gradskoga vijeća – g. Darko Jagić napomenuo je da nisu dostavljene ni iznijete nikakve primjedbe vezano uz zapisnik 6. sjednice Gradskoga vijeća.

**Potom je stavio na glasanje Zapisnik 6. sjednice Gradskoga vijeća Grada Ludbrega te je po obavljenom glasanju konstatirao da je Zapisnik 6 sjednice Gradskoga vijeća verificiran JEDNOGLASNO i to s 13 glasova „ZA“.**

(Zapisnik 6. sjednice Gradskoga vijeća Grada Ludbrega od 28. prosinca 2021. godine KLASA:021-05/21-01/08, URBROJ:2186/18-02/1-21-2 sastavni je dio ovog Zapisnika).

……………………….

# **Točka 2.**

**Prijedlog** **Odluke o načinu pružanja javne usluge sakupljanja komunalnog otpada na području Grada Ludbrega**

Prijedlog Odluke o načinu pružanja javne usluge sakupljanja komunalnog otpada na području Grada Ludbrega obrazložila je pročelnica Upravnog odjela za financije i komunalni sustav Irena Kučina prema pisanim materijalima.

Ispred Kluba vijećnika Kandidacijske liste grupe birača Dubravka Bilića i SDPa javila se Maca Jančić koja je napomenula da obzirom da je novi Zakon o gospodarenju otpadom stupio na snagu, time je obvezao JLS da donesu novu Odluku o pružanju javne usluge. Znamo da sve poskupljuje pa smo svjesni da i usluge javnog sakupljanja komunalnog otpada poskupljuju te da moramo mi posložiti cijene, ali opet se gledalo da budemo najjeftiniji i najbolji prema našim korisnicima koji su ipak odlični u razdvajanju otpada. Grad Ludbreg ima i sanirano odlagalište otpada što nije mala stvar, a Lukom ima i dva kamiona za otpad koja su kupili putem Fonda pa se ipak gleda na to da bude čim povoljnije za korisnike. U ime kluba vijećnika napominjem da smo na Klubu posebno raspravljali o toj temi te ćemo ovu Odluku podržati te isto predlažemo drugima da podrže.

U raspravi su sudjelovali vijećnici Krešimir Horvat, Anica Happ, Zlatko Sova, Silvije Kutle, Marija Schubert, Gordana Loparić i gradonačelnik Grada Ludbrega Dubravko Bilić. Repliku na izlaganje vijećnika Krešimira Horvata je imala vijećnica Marija Schubert.

**Po obavljenom glasanju točke 2., predsjednik Gradskoga vijeća je konstatirao da je Gradsko vijeće Grada Ludbrega VEĆINOM GLASOVA, s 10 glasova „ZA“ i 3 glasa „PROTIV“ donijelo Odluku o načinu pružanja javne usluge sakupljanja komunalnog otpada na području Grada Ludbrega.**

(Odluka o načinu pružanja javne usluge sakupljanja komunalnog otpada na području Grada Ludbrega (KLASA:363-06/21-01/07, URBROJ:2186-16-02/1-22-3 sastavni je dio ovog Zapisnika).

-----------------------------------

**Točka 3.**

**a) Prijedlog Odluke o donošenju Procjene rizika od velikih nesreća za Grad**

**Ludbreg**

**b) Procjena rizika od velikih nesreća za Grad Ludbreg**

Prijedlog Odluke o donošenju Procjene rizika od velikih nesreća za Grad Ludbreg i Procjenu rizika od velikih nesreća za Grad Ludbreg obrazložila je pročelnica Upravnog odjela za razvojne projekte, društvene djelatnosti i lokalnu samoupravu Erina Stančin prema pisanim materijalima.

Pošto se nitko nije uključio u raspravu predsjednik je stavio na glasanje prijedlog Odluke o donošenju Procjene rizika od velikih nesreća za Grad Ludbreg i Procjenu rizika od velikih nesreća za Grad Ludbreg.

**Po obavljenom glasanju predsjednik je konstatirao da je Gradsko vijeće Grada Ludbrega, bez rasprave, JEDNOGLASNO i to s 13 glasova „ZA“ donijelo Odluku o donošenju Procjene rizika od velikih nesreća za Grad Ludbreg i Procjenu rizika od velikih nesreća za Grad Ludbreg.**

(Odluka o donošenju Procjene rizika od velikih nesreća za Grad Ludbreg KLASA:810-03/21-01/02,URBROJ:2186-16-02/1-22-12 te Procjena rizika od velikih nesreća za Grad Ludbreg KLASA:810-03/21-01/02, URBROJ:2186-16-02/1-22-13 sastavni su dijelovi ovog Zapisnika).

**-----------------------------------**

**Točka 4.**

**Prijedlog** **Odluke o dodjeli javnih priznanja Grada Ludbrega 2022. godine**

Prijedlog Odluke o dodjeli javnih priznanja Grada Ludbrega 2022. godine obrazložila je pročelnica Upravnog odjela za razvojne projekte, društvene djelatnosti i lokalnu samoupravu Erina Stančin prema pisanim materijalima.

U pojedinačnoj raspravi su sudjelovali vijećnici Krešimir Horvat, Silvije Kutle i Marija Schubert.

**Po obavljenom glasanju predsjednik je konstatirao da je Gradsko vijeće Grada Ludbrega JEDNOGLASNO i to s 13 glasova „ZA“ donijelo Odluku o dodjeli javnih priznanja Grada Ludbrega 2022. godine.**

(Odluka o dodjeli javnih priznanja Grada Ludbrega 2022. godine

KLASA:061-01/21-01/03, URBROJ:2186-16-02/1-22-44 sastavni je dio ovog Zapisnika).

**------------------------------**

**Točka 5.**

**Prijedlog** **Odluke o raspoređivanju sredstava za rad političkih stranaka i članova predstavničkog tijela izabranih s lista grupa birača iz Proračuna Grada Ludbrega za 2022. godinu**

Prijedlog Odluke o raspoređivanju sredstava za rad političkih stranaka i članova predstavničkog tijela izabranih s lista grupa birača iz Proračuna Grada Ludbrega za 2022. godinu obrazložila je pročelnica Upravnog odjela za razvojne projekte, društvene djelatnosti i lokalnu samoupravu Erina Stančin prema pisanim materijalima.

Pošto se nitko nije uključio u raspravu predsjednik je stavio na glasanje prijedlog Odluke o raspoređivanju sredstava za rad političkih stranaka i članova predstavničkog tijela izabranih s lista grupa birača iz Proračuna Grada Ludbrega za 2022. godinu.

**Po obavljenom glasanju predsjednik je konstatirao da je Gradsko vijeće Grada Ludbrega JEDNOGLASNO i to s 13 glasova „ZA“ donijelo Odluku o raspoređivanju sredstava za rad političkih stranaka i članova predstavničkog tijela izabranih s lista grupa birača iz Proračuna Grada Ludbrega za 2022. godinu.**

(Odluka o raspoređivanju sredstava za rad političkih stranaka i članova predstavničkog tijela izabranih s lista grupa birača iz Proračuna Grada Ludbrega za 2022. godinu KLASA:402-07/22-01/01, URBROJ:2186-16-02/1-22-1 sastavni je dio ovog Zapisnika).

**--------------------------**

**Točka 6.**

**Prijedlog Zaključka o objavi ponovljenog javnog poziva za predlaganje**

**kandidata za članove i zamjenike članova Savjeta mladih Grada Ludbrega**

Prijedlog Zaključka o objavi ponovljenog javnog poziva za predlaganje kandidata za članove i zamjenike članova Savjeta mladih Grada Ludbrega obrazložila je pročelnica Upravnog odjela za razvojne projekte, društvene djelatnosti i lokalnu samoupravu - Erina Stančin prema pisanim materijalima.

Pošto se nitko nije uključio u raspravu predsjednik je stavio na glasanje prijedlog Zaključka o objavi ponovljenog javnog poziva za predlaganje kandidata za članove i zamjenike članova Savjeta mladih Grada Ludbrega.

**Po obavljenom glasanju predsjednik je konstatirao da je Gradsko vijeće Grada Ludbrega, bez rasprave, JEDNOGLASNO i to s 13 glasova „ZA“ prihvatilo Zaključak o objavi ponovljenog javnog poziva za predlaganje kandidata za članove i zamjenike članova Savjeta mladih Grada Ludbrega.**

(Zaključak o objavi ponovljenog javnog poziva za predlaganje kandidata za članove i zamjenike članova Savjeta mladih Grada Ludbreg KLASA:021-01/21-01/11, URBROJ:2186-16-02/1-22-4 i Ponovljeni javni poziv za predlaganje kandidata za članove i zamjenike članova Savjeta mladih Grada Ludbrega KLASA:021-01/21-01/11, URBROJ:2186-16-02/1-22-5

**--------------------------**

*Budući da je dnevni red 7. sjednice Gradskog vijeća Grada Ludbrega iscrpljen, predsjednik Gradskog vijeća Grada Ludbrega Darko Jagić zahvalio je svima na strpljenju i učešću u raspravi i glasanju.*

*Sjednicu Gradskoga vijeća zaključio je u 19.03 sati.*

D o v r š e n o !

ZAPISNIČAR: PREDSJEDNIK

GRADSKOG VIJEĆA:

Tina Novak Darko Jagić.